Diari Oficial de la Generalitat Valenciana


Sumari del DOGV 7428, del 22-12-2014 (2014/11658)

ORDE 23/2014, de 11 de desembre, de la Conselleria de Benestar Social, per la qual es convoquen ajudes per al desenrotllament de programes de servicis socials especialitzats en dona en situació o risc d'exclusió social en l'exercici 2015.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7428

Data del DOGV
:   22-12-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/11537


Data del document
:   11-12-2014

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 23/2014, de 11 de desembre, de la Conselleria de Benestar Social, per la qual es convoquen ajudes per al desenrotllament de programes de servicis socials especialitzats en dona en situació o risc d'exclusió social en l'exercici 2015. [2014/11867]  
La Direcció General de Família i Dona, de la Conselleria de Benestar Social, és l'òrgan directiu al qual, segons el Decret 9/2014, de 10 de gener, del Consell, li correspon, entre altres funcions, proposar programes, mesures i normes que tinguen com a objecte promoure l'exercici efectiu del dret constitucional d'igualtat, així com implantar i executar programes que tinguen com a objecte la promoció sociolaboral de les dones, prestant especial atenció a aquelles que estan en situació de vulnerabilitat i risc d'exclusió social.  
Per a regular i fer efectiu el principi d'igualtat de dones i hòmens a la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens.  
  
En el marc de les polítiques d'igualtat dutes a terme pel Consell, la Conselleria de Benestar Social, a través de la Direcció General de Família i Dona, a fi de millorar l'atenció a les dones en situació o risc d'exclusió social i promoure la seua integració social i laboral convoca estes ajudes perquè les entitats sense ànim de lucre desenrotllen programes específics dirigits a este col·lectiu de dones.  
En virtut de les facultats conferides pel Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social; l'article 47.11 del Decret Legislatiu, de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat, i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de Família i Dona,  
  
ORDENE  
  
Article 1. Objecte  
Es convoquen ajudes per al desenrotllament de programes de servicis socials especialitzats en dona en situació o risc d'exclusió social en l'exercici 2015 i s'aproven les bases per les quals es regix la convocatòria, incloses com a annex I d'esta orde.  
  
Article 2. Finançament  
Esta convocatòria d'ajudes es fa pel procediment de tramitació anticipada d'expedients de gasto, previst en l'Orde de 26 de setembre de 1994, de la Conselleria d'Economia i Hisenda. El projecte de Llei de Pressupostos de la Generalitat per a l'exercici 2015 preveu la línia de subvenció T5340000 en l'aplicació pressupostària 49.68.69.113.87.1, destinada a la finalitat esmentada i dotada amb un import de 300.000 euros.  
No obstant això, l'eficàcia d'esta convocatòria queda condicionada a l'existència, en els pressupostos de la Generalitat per a l'exercici 2015 de crèdit adequat i suficient per a atendre les ajudes previstes en esta orde.  
A este efecte, una vegada aprovats els pressupostos de la Generalitat per a l'exercici 2015, la Conselleria de Benestar Social publicarà en el Diari Oficial de la Comunitat Valenciana una resolució que especifique la línia pressupostària i l'import global que es destina al finançament de les ajudes.  
  
Article 3. No-subjecció a polítiques de competència  
Les ajudes concedides per mitjà d'esta orde no cal que siguen notificades a la Comissió Europea, per no ajustar-se a allò que s'ha exigit en l'article 107.1 del Tractat de Funcionament de la Unió Europea, atés que la seua finalitat és rescabalar les entitats beneficiàries dels gastos que suposen la realització dels programes les destinatàries dels quals són dones en situació o risc d'exclusió social i de les quals no perceben cap compensació econòmica, per la qual cosa no falsegen ni poden falsejar la competència ni per tant d'afectar els intercanvis comercials entre estats membres.  
DISPOSICIONS FINALS  
  
Primera. Autorització  
S'autoritza la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta orde.  
  
Segona. Vigència  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
Tercera. Recursos  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta ordre, que posa fi a la via administrativa, es podrà interposar, potestativament, un recurs de reposició, o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de qui tinga la titularitat de la Conselleria de Benestar Social, en el termini d'un mes a comptar des de l'endemà de la seua publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
València, 11 de desembre de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
ANNEX I  
Bases  
  
Primera. Objecte  
Constituïx l'objecte d'estes bases regular el procediment de concessió, en règim de concurrència competitiva, d'ajudes per al desenrotllament de programes de servicis socials especialitzats en dona en situació o risc d'exclusió social en l'exercici 2015 la finalitat dels quals siga millorar la seua situació psicosocial, la seua formació integral o la seua integració social i laboral.  
  
Segona. Programes objecte de subvenció  
1. Els programes objecte de subvenció consistiran en la realització d'actuacions específiques amb dones en situació o risc d'exclusió social la finalitat de les quals siga millorar la seua situació psicosocial, la seua formació integral o la seua integració social i laboral, i relacionades amb alguna o algunes de les àrees següents:  
a) Foment de l'autoestima i promoció de l'autonomia personal.  
b) Adquisició d'hàbits i habilitats personals, maternals i de relació.  
  
c) Adquisició d'habilitats prelaborals bàsiques per al desenrotllament de l'ocupabilitat.  
d) Atenció psicològica i social de manera individual i grupal.  
2. Les subvencions aniran destinades a finançar els gastos corrents derivats del desenrotllament d'estes actuacions, sense que puguen entendre's com a subvencionables els gastos relatius al funcionament ordinari de l'entitat, ni l'adquisició de material inventariable.  
Tampoc es consideraran subvencionables els gastos derivats de viatges d'esplai i/o màrqueting, menjars i semblants.  
3. Les actuacions aniran dirigides específicament a dones en situació o risc d'exclusió social i es podrà, segons l'àrea en què incidisquen, incloure en la seua realització els fills i filles menors que depenguen d'elles.  
4. En cap cas, l'import de la subvenció podrà superar el cost total del programa a desenrotllar per l'entitat beneficiària que es compromet a dur-lo a terme en la totalitat, i n'assumix el finançament, encara que la quantia de les ajudes concedides per la Direcció General de Família i Dona i/o per altres organismes siga inferior a la sol·licitada.  
  
Tercera. Entitats beneficiàries  
1. Podran ser beneficiàries d'estes ajudes les entitats sense ànim de lucre que desenrotllen programes de servicis socials especialitzats en dones en situació o risc d'exclusió social i que en el moment de finalitzar el termini de presentació de sol·licituds estiguen degudament inscrites en el Registre General dels Titulars d'Activitats, de Servicis i Centres d'Acció Social de la Comunitat Valenciana, creat pel Decret 91/2002, de 30 de maig, del Consell (DOCV 4264, 05.06.2002).  
2. Cada entitat podrà presentar una única sol·licitud per àmbit local d'actuació.  
  
Quarta. Sol·licitud i documentació a aportar  
1. La sol·licitud d'ajuda es formularà segons el model que s'adjunta com a annex II i haurà d'anar acompanyada de la documentació següent:  
a) Memòria de l'entitat sol·licitant, segons model que s'adjunta com a annex III, on es detallen almenys els aspectes següents:  
- Grau d'implantació de l'entitat a la Comunitat Valenciana.  
- Grau d'especialització de l'entitat en l'atenció al col·lectiu de dones en situació o risc d'exclusió social.  
- Estructura i capacitat de gestió.  
- Descripció dels servicis o activitats que realitza.  
- Experiència de l'entitat en la realització de programes específics per a dones en situació o risc d'exclusió social.  
b) Fitxa descriptiva del programa (dades essencials) per al qual se sol·licita la subvenció, segons model que s'acompanya com a annex IV, en el qual haurà de constar:  
- Avaluació de les necessitats socials que ho justifiquen.  
- Àmbit territorial del programa i característiques de les dones a qui va dirigit.  
- Forma d'accés de les beneficiàries al programa.  
- Nombre estimat de beneficiàries.  
- Objectius generals i específics.  
- Descripció de les actuacions a realitzar i programació temporal.  
  
- Metodologia que s'utilitzarà en el seu desenrotllament.  
- Equip professional amb què es farà el programa.  
- Mitjans tècnics necessaris per a la seua realització.  
- Resultats esperats del programa i sistema i instruments a utilitzar per a avaluar la consecució dels objectius.  
- Grau de coordinació i complementarietat del programa amb els d'altres entitats o servicis públics.  
- Pressupost de gastos derivats de l'execució del programa, desglossat per conceptes i les seues fonts de finançament.  
c) Còpia compulsada dels estatuts de l'entitat sol·licitant degudament aprovats i registrats.  
d) Document que acredite, d'acord amb els estatuts, la persona que té la capacitat de representar l'entitat i d'actuar en nom seu, incloent-hi la capacitat de fer les operacions bancàries necessàries per a percebre les ajudes que es reben, si és el cas, per compte de l'entitat.  
  
e) Model de domiciliació bancària, que s'adjunta com a annex V, degudament omplit, en el qual el titular del compte haurà de coincidir amb l'entitat sol·licitant de la subvenció.  
f) Autorització expressa a la Conselleria de Benestar Social, inclosa en l'apartat C de la sol·licitud, perquè esta, telemàticament:  
- Comprove les dades fiscals identificadores de l'entitat sol·licitant que hi ha en l'Agència Estatal d'Administració Tributària i les dades d'identitat de la persona representant legal, per mitjà del sistema de verificació de dades d'identitat, segons establix el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de les comprovacions efectuades resultara alguna discordança amb les dades facilitades en la sol·licitud, la persona que instruïsca el procediment estarà facultada per a realitzar les actuacions procedents per a aclarir-la.  
- Obtinga l'acreditació que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions, i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la llei esmentada.  
Si l'entitat sol·licitant no dóna esta autorització, haurà d'aportar:  
- Fotocòpia compulsada del NIF de l'entitat sol·licitant.  
- Fotocòpia compulsada del document nacional d'identitat, passaport o targeta d'identificació d'estranger de la persona representant legal, segons siga procedent.  
- Certificats que acrediten el compliment de les obligacions mencionades o, si no està obligat a presentar les declaracions o documents a què aquelles es referixen, n'acreditarà el compliment per mitjà de declaració responsable.  
2. Si la sol·licitud no reunix els requisits i documents que s'assenyalen en estes bases, es demanarà a l'entitat que en el termini de 10 dies esmene la falta o acompanye els documents preceptius, amb indicació que, si no ho fa, es considerarà que ha desistit de la petició, d'acord amb el que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quinta. Termini i lloc de presentació de les sol·licituds  
1. El termini de presentació de les sol·licituds començarà l'endemà de la publicació d'esta orde en el Diari Oficial de la Comunitat Valenciana i finalitzarà el dia del mes següent que tinga assignat el mateix nombre cardinal que el dia de la publicació de l'orde. Si en el mes de venciment no hi ha dia amb el mateix nombre cardinal que el de la publicació de l'orde, s'entendrà que el termini expira l'últim dia del mes. Quan l'últim dia del termini siga inhàbil, s'entendrà prorrogat al primer dia hàbil següent.  
2. Les sol·licituds i la documentació que les acompanya es presentaran en qualsevol dels registres de les seus de les direccions territorials de la Conselleria de Benestar Social d'Alacant (rambla de Méndez Núñez, 41, 03282), Castelló de la Plana (carrer de l'Ensenyament, 10, 12511), o València (avinguda del Baró de Càrcer, 36, 46846), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sexta. Comissió de Valoració  
1. L'examen i la valoració de les sol·licituds presentades, així com la consegüent proposta de concessió i denegació de les ajudes, correspondran a una comissió composta per:  
- La persona titular de la Subdirecció General de Família i Dona, o persona que designe per a substituir-la, que actuarà com a presidenta.  
- La persona titular de la direcció del Servici de Promoció de la Igualtat d'Oportunitats de la Direcció General de Família i Dona, o persona que designe per a substituir-la, que actuarà com a secretària.  
- Una persona representant de cada una de les unitats de dona de les direccions territorials de la Conselleria de Benestar Social d'Alacant, Castelló i València.  
- Un/a tècnic/a de la Direcció General de Família i Dona.  
2. En allò no previst en el punt anterior, la Comissió de Valoració ajustarà el seu funcionament al que establix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
  
Sèptima. Criteris de valoració  
1. La subvenció dels programes presentats per les entitats sol·licitants estarà condicionada a l'aplicació dels criteris de valoració que s'exposen a continuació:  
a) Qualitat i coherència del programa: fins a 40 punts.  
Es valoraran els aspectes següents i s'assignarà a cada un una puntuació compresa entre 0 i 10 punts:  
1) Claredat i concisió en la definició dels objectius.  
2) Descripció d'actuacions, metodologia i activitats i coherència amb els objectius.  
3) Idoneïtat de les destinatàries del programa.  
4) Finalitat promocional i de consecució d'autonomia del programa  
  
b) Avaluació de les necessitats socials que justifiquen el programa: fins a 20 punts.  
Es valoraran els aspectes següents i s'assignarà a cada un una puntuació compresa entre 0 i 10 punts:  
1) Circumstàncies del col·lectiu de destinatàries que motiven la situació d'exclusió.  
2) Absència de servicis públics per a la seua cobertura o dificultat en el seu accés.  
c) Especialització de l'entitat en l'atenció al col·lectiu de dones en situació o risc d'exclusió social: fins a 10 punts.  
Es valoraran els aspectes següents i s'assignarà a cada un una puntuació compresa entre 0 i 5 punts:  
1) Experiència de l'entitat.  
2) Fi social de l'entitat.  
d) Perfil professional dels recursos humans que realitzaran el programa i la vinculació laboral amb l'entitat: fins a 10 punts.  
Es valoraran els aspectes següents i s'assignarà a cada un una puntuació compresa entre 0 i 5 punts:  
1) Especialització professional del personal.  
2) Relació laboral del personal amb l'entitat que garantisca l'estabilitat del programa.  
e) Resultats esperats del programa i sistema i instruments d'avaluació que permeten mesurar el grau de compliment dels objectius: fins a 10 punts.  
Es valoraran els aspectes següents i s'assignarà a cada un una puntuació compresa entre 0 i 5 punts:  
1) Quantificació i relació amb els objectius.  
2) Instruments i moments d'avaluació.  
f) Grau de coordinació i complementarietat del programa amb els d'altres entitats o servicis públics: fins a 10 punts.  
Es valoraran els aspectes següents i s'assignarà a cada una puntuació compresa entre 0 i 5 punts:  
1) Entitats amb què col·labora i relació que hi té.  
2) Instruments de coordinació i derivació.  
2. Només podran obtindre ajuda aquelles sol·licituds que obtinguen una puntuació mínima de com a mínim la mitat de la puntuació en cada un dels criteris a i b descrits en l'apartat anterior i que, al seu torn, aconseguixen un mínim de 51 punts en la valoració global efectuada d'acord amb tots els criteris arreplegats en el mencionat apartat.  
3. La dotació pressupostària de la convocatòria es distribuirà entre les entitats sol·licitants atenent la puntuació obtinguda d'acord amb els criteris anteriors, sempre que reunisquen els requisits fixats en la convocatòria i que aconseguixen la puntuació mínima establida en l'apartat anterior.  
  
Octava. Duració dels programes  
Les entitats sol·licitants hauran de comprometre's a realitzar els programes que constituïxen l'objecte d'esta ajuda abans de l'1 de novembre de 2015, llevat que la Llei de Pressupostos de la Generalitat per a l'exercici 2015 permeta el pagament anticipat de les ajudes i en este cas el termini d'execució s'ampliarà fins al 31 de desembre de 2015.  
  
Novena. Resolució de l'expedient  
1. La Comissió de Valoració establida en la base sexta d'esta orde elevarà una proposta motivada de resolució a la persona titular de la Direcció General de Família i Dona, la qual serà competent per a resoldre per delegació de la persona titular de la Conselleria de Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria (DOCV 5967, 04.03.2009).  
2. El termini de resolució de l'expedient serà de tres mesos comptats des de l'endemà de la publicació en el Diari Oficial de la Comunitat Valenciana de la resolució per la qual es determine l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat per a l'exercici 2015.  
  
Transcorregut el termini sense que s'haguera dictat una resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
L'import de l'ajuda en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats o algun organisme internacional, supere el cost del programa a desenrotllar per l'entitat beneficiària.  
La resolució de concessió de les ajudes indicarà expressament el programa subvencionat, l'import de l'ajuda concedida, l'import de la quantia a justificar per l'entitat sol·licitant, que coincidirà amb el pressupost total indicat en la seua sol·licitud, i la resta de condicions a què s'haja d'ajustar la subvenció. Esta resolució es notificarà a les entitats beneficiàries segons el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
3. Per complir l'article 18 de la Llei 38/2003, de 17 de novembre, General de Subvencions, es publicaran en el Diari Oficial de la Comunitat Valenciana les subvencions concedides, amb indicació de la convocatòria, el programa i el crèdit pressupostari a què s'imputen, l'entitat beneficiària, la quantitat concedida i la finalitat de la subvenció.  
  
  
Deu. Obligacions de les entitats beneficiàries  
Les entitats beneficiàries estaran obligades a:  
1. Realitzar el programa que fonamenta la concessió de la subvenció abans de l'1 de novembre de 2015, llevat que la Llei de Pressupostos de la Generalitat per a l'exercici 2015 permeta el pagament anticipat de les ajudes i en este cas el termini d'execució s'ampliarà fins al 31 de desembre de 2015.  
2. Acreditar la realització del programa, així com justificar la subvenció concedida, d'acord amb els termes i els terminis establits en la base dotzena.  
3. Comunicar l'obtenció d'ajudes per a la mateixa finalitat, procedents de qualsevol administració o ens públic o privat, amb anterioritat a la justificació de l'aplicació donada als fons percebuts, d'acord amb el que establix la Llei 38/2003, de 17 de novembre, General de Subvencions.  
4. Fer constar en les publicacions i el material de difusió del programa subvencionat la col·laboració de la Conselleria de Benestar Social i la seua realització en el marc de les polítiques d'igualtat dutes a terme pel Consell.  
5. Sotmetre's al control financer que correspon a la Intervenció General.  
  
Onze. Pagament de la subvenció  
1. Llevat que la Llei de Pressupostos de la Generalitat per a l'exercici 2015 permeta un règim de lliurament de transferències corrents distint, el pagament de les ajudes i subvencions previstes en esta orde s'efectuarà en la forma que es determina en l'article 47 bis del text refós de la Llei d'Hisenda Pública de la Generalitat, aprovat pel Decret Legislatiu de 26 juny de 1991, i haurà d'ajustar-se al règim següent:  
  
a) Un 40 % de l'import de l'ajuda es lliurarà immediatament una vegada concedida.  
b) La resta es lliurarà després de la justificació per l'entitat del compliment de la totalitat de l'objecte de la subvenció atorgada.  
2. A les entitats beneficiàries de les ajudes concedides a l'empara d'esta orde no se'ls exigirà la constitució de garantia per la concessió de les bestretes de subvenció previstes en l'apartat anterior, en la seua condició d'entitats sense ànim de lucre, sempre que l'import de l'ajuda concedida no supere 90.152 euros en el cas de finançar un sol programa, d'acord amb el que disposa el paràgraf segon de l'apartat 3.A), apartat b de l'article 47 bis del Decret Legislatiu de 26 de juny de 1991, del Consell, pel qual s'aprova el text refós de la Llei d'Hisenda Pública de la Generalitat. En el cas que se supere el dit import, l'entitat beneficiària haurà de constituir una garantia, davant de la Direcció Territorial de la Conselleria d'Hisenda i Administració Pública de la província respectiva, per l'import objecte de bestreta, per mitjà d'aval bancari o pòlissa d'assegurament a càrrec de qualsevol entitat oficialment reconeguda, especificant-hi com a beneficiària de la dita garantia la Direcció General de Família i Dona.  
  
Dotze. Justificació de la subvenció  
1. El compte justificatiu del gasto total efectuat per l'entitat en el programa subvencionat haurà de contindre la informació següent:  
1.1. Una memòria explicativa de la realització de les actuacions que conformen el programa subvencionat firmada per la persona que té la representació de l'entitat.  
En el cas de tractar-se de tallers, s'haurà d'indicar el lloc, el nombre d'hores impartides, el nombre de dones que hi han participat i la seua característica dins de la població atesa.  
En el cas de tractar-se de servicis, s'haurà d'indicar el personal i l'horari en què s'han prestat, així com el nombre de beneficiàries.  
Es farà referència al grau de consecució dels objectius proposats en el programa realitzat.  
S'informarà del resultat de l'avaluació del programa realitzat.  
1.2. Una memòria econòmica justificativa del cost de les actuacions realitzades per a desenrotllar el programa, firmada per la persona que té la representació de l'entitat, segons model que s'adjunta com a annex VI, que contindrà:  
a) Una relació classificada dels gastos del programa, amb identificació del creditor i del document, l'import, la data d'emissió i, si és el cas, la data de pagament. En el cas que en la realització de l'actuació haja participat personal pertanyent a la plantilla ordinària de l'entitat, s'haurà d'especificar el percentatge de dedicació de la seua jornada laboral a esta. La imputació dels costos salarials d'este personal no podrà superar el percentatge indicat.  
b) Les factures o els documents de valor probatori equivalent en el tràfic juridicomercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament.  
2. El compte justificatiu del gasto total haurà de presentar-se, com a data màxima, el 16 de novembre de 2015, llevat que la Llei de Pressupostos de la Generalitat per a l'exercici 2015 permeta el pagament anticipat de les ajudes, i en este cas el termini de justificació s'ampliarà fins al 30 de gener de 2016. Transcorregut el termini assenyalat per a la presentació de la documentació sense que esta s'haja realitzat, es deixarà sense efecte el dret a l'ajuda concedida, després de la resolució prèvia degudament notificada a l'entitat basada en tal incompliment.  
  
Tretze. Minoració o pèrdua de la percepció de les ajudes  
1. L'alteració d'alguna de les característiques no essencials del programa, l'incompliment d'algunes condicions establides en la resolució, la falta de justificació de la totalitat dels gastos subvencionats i la concessió, després de la presentació de la sol·licitud, d'altres ajudes públiques o privades, que en el seu conjunt superen el cost del programa a desenrotllar per l'entitat beneficiària, podrà donar lloc a la minoració de la subvenció concedida.  
2. L'incompliment per l'entitat beneficiària de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció i la resta de supòsits previstos en l'article 37 de la Llei 38/2003, de 17 de novembre, General de Subvencions, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és el cas, amb la pèrdua de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.  
3. En la tramitació del procediment es garantirà, en tot cas, el dret de l'entitat interessada a l'audiència.  
4. El termini màxim per a resoldre i notificar la resolució procedent serà de sis mesos des del moment que s'incoe l'expedient de revocació o minoració i, si és el cas, reintegrament; una vegada transcorregut el termini indicat sense notificar-se la resolució expressa suposarà la caducitat del procediment, però no la prescripció d'accions.  
5. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per a la cobrança.  
  
Catorze. Acceptació de les bases  
La participació en la convocatòria implica la total acceptació d'estes bases que la regulen.